
הכנסת השמונה-עשרה
נוסח לא מתוקן

מושב רביעי
<פרוטוקול מס' 975>
מישיבת ועדת הכלכלה
יום רביעי, י"ג בטבת התשע"ג (26 בדצמבר 2012), שעה 13:30
<סדר היום:>
<צו הפעלת רכב (מנועים ודלק) (ניפוק דלק במכלית) (תיקון), התשע"ג-2012>
נכחו:

<חברי הוועדה:> 
כרמל שאמה-הכהן – היו"ר
<מוזמנים:> 
	חן בר יוסף
	–
	מנהל מינהל הדלק, משרד האנרגיה והמים

	יהודה גסנר
	–
	מינהל הדלק, משרד האנרגיה והמים

	נחום יהושע
	–
	מינהל הדלק, משרד האנרגיה והמים

	אחמד עאמר
	–
	מנהל מחלקה בכיר, משרד האנרגיה והמים

	אורן תמיר
	–
	ייעוץ וחקיקה, משרד המשפטים

	גבי נבון
	–
	מנהל אגף תחרות בתחבורה ציבורית, משרד התחבורה, התשתיות הלאומיות והבטיחות בדרכים

	מוטי אסל
	–
	ראש ענף אגף מטענים ומלח, משרד התחבורה, התשתיות הלאומיות והבטיחות בדרכים

	אסף אלפסי
	–
	ראש ענף רכב, מכון התקנים

	אורן ברן
	–
	הנדסאי בודק, מכון התקנים

	בנימין ירון
	–
	סמנכ"ל שיווק, חב' סיגנא מערכות חיתום, יצרני חותמים אלקטרוניים

	מיכה אורבך
	–
	מנכ''ל הי-גי-טק בע''מ, יצרני חותמים אלקטרוניים

	רותי שרון
	–
	מנהלת יחידה מסחרית דלקים, בתי זיקוק לנפט - חיפה

	איילת קוליש
	–
	מכירות שיווק מקומי, בתי הזיקוק חיפה

	אורי חמו
	–
	סמנכ"ל כלכלה ובקרה, חברת דור אנרגיה, חברות דלק

	סער פרג
	–
	יועמ"ש, בתי הזיקוק אשדוד

	מלאכי אלפר
	–
	מנכ"ל, בתי הזיקוק אשדוד

	אבשלום פרידמן
	–
	מנהל לוגיסטי, בתי זיקוק לנפט - אשדוד

	שרון רוזנבלט
	–
	יועמ"ש חברת דלק בע"מ, חברות דלק

	משה צמיר
	–
	סמנכ"ל תפעול, דלק, חברות דלק

	אוחיון יהודה
	–
	מנכ"ל חברת דלק בע"מ, חברות דלק

	חיים גוטמן
	–
	המשנה למנכ"ל', דור אנרגיה, חברות דלק


<ייעוץ משפטי: >
איתי עצמון
<מנהלת הוועדה:>
לאה ורון
<קצרנית פרלמנטרית:>
אתי אפלבוים
<צו הפעלת רכב (מנועים ודלק) (ניפוק דלק במכלית) (תיקון), התשע"ג-2012>
<היו"ר כרמל שאמה-הכהן:>
צהריים טובים. אני פותח את ישיבת ועדת הכלכלה. על סדר-היום: צו הפעלת רכב (מנועים ודלק)(ניפוק דלק במכלית)(תיקון), התשע"ג-2012. 
חן בר יוסף, בבקשה. 

<חן בר יוסף:>
עניינה של הבקשה היא תוספת זמן. אנחנו מדברים על צו שעניינו שכל מכלית דלק שמיועדת לתחנת דלק ציבורית תחתם בחותם שהוא חותם אלקטרוני, שלמעשה נותן אינדיקציה לבעל התחנה, שאף אחד לא נגע בתא הדלק שהולך להיות מרוקן לתוך התחנה. זה חלק ממנגנון בקרה חשוב מאוד כדי שהציבור יקבל דלק איכותי, לא מהול וללא תקלות וכן הלאה. 

הצו הזה הותקן לראשונה כבר ב-2007 כאשר הטכנולוגיה לא היתה מוכחת. התחילו גלגלים של טכנולוגיה כזאת – היה צריך לעבור שני תהליכים מאוד קשים אחד בטכניון, מבחן שהחותם עומד בכל הקריטריונים הטכניים, שהוא לא נשרף ולא מתקלקל. אחר-כך עוד מבחן שלנו שבוצע על-מנת לבדוק שהחותם אכן עושה את הפעולה שלו. זאת אומרת, אם תא הדלק נפתח בדרך לתחנה? האם הוא נפתח מטר לפני התחנה? לוודא שאף אחד לא נוגע בדלק לאורך כל שרשרת האספקה. 

אכן בינואר 2011 אושר החותם הראשון. למשק ניתן שנה וחצי להתארגן לקראת יישומו והתקנתו של החותם הזה. באותו זמן, החותם הראשון שאושר היה גם החותם היחיד. 

מחירו של החותם הזה, גם בעינינו, היה די גבוה. לשמחתנו, ביוני האחרון הצטרפה עוד חברה, שבדיון האחרון היתה רגע לפני האישור ושבוע וחצי או שבועיים אחרי הדיון היא קיבלה את כל האישורים. 

למעשה, בחצי השנה האחרונה - - -  

<לאה ורון:>
כמה חברות פועלות בשוק בעניין הזה? 

<חן בר יוסף:>
שתיים, "סיגנא" ו"אי.גי.טק" שמאז ינואר 2011 היא חותם מאושר. 
<היו"ר כרמל שאמה-הכהן:>
אין דברים כאלה בעולם? 

<חן בר יוסף:>
בעולם זה לפעמים מורכב כי זה חלק בילט אין בתוך המשאית. יש להם כל מיני חתימות וסגירות פניאומאטיות שכשמייצרים את המשאיות זה כבר בילט אין. במשאיות שמתקבלות פה בישראל זה לא קיים. 
<היו"ר כרמל שאמה-הכהן:>
לא  יותר פשוט לשנות את התקן של המשאיות? 

<חן בר יוסף:>
תשאל את משרד התחבורה, תשאל אותם. 

לדעתי לא. היה כבר צי רכב של 1,000 משאיות וניסו לעשות סדר בעניין הזה. 
מאז יולי לא שקטנו על שמרינו. התרענו והזכרנו לחברות בספטמבר שצו החיתום מגיע לסיומו ובינואר 2013 כולם צריכים להיות ממותקנים. בתחילת אוקטובר או באמצע אוקטובר עשינו בדיקה כדי להבין איפה המשק עומד. על פניו, מתוך סדר גודל של 900 מיכליות כביש – זאת הנחת העבודה, זה לא מידע שהוא מדויק כל-כך.  הנחת העבודה היא ששני שליש מהמיכליות האלה מגיעות לתחנות הדלק הציבוריות. כלומר, סדר גודל של 400 עד 600 מיכליות כביש, צריכות להיות עם חותם. 

אנחנו גם בדקנו אצל שני הספקים כמה מיכליות ממותקנות. התשובה שקיבלנו - - - 

<איתי עצמון:>
הבדיקה נכונה לאיזה תאריך? 

<חן בר יוסף:>
25.10, לפני כחודשיים. 

המידע שקיבלנו גרם לנו להבין שחוץ מזה שאנשים לא התקינו את המתקן, אנחנו יכולים להגיע למשבר אספקה במשק. למה? כי יש לנו 150 מיכליות שהותקנו על-ידי חברה אחת ויש צבר הזמנות שאפילו לא מותקן עדיין של החברה השנייה. נציג חברת סיגנא היה פה בדיון אמר והכריז: לי יש זמן ייצור של 3 חודשים שאף אחד לא יחשוב שאני יודע לספק את המוצר עכשיו. 
<לאה ורון:>
אתם מכירים את המכתב ששלח מנכ"ל סיגנא לוועדת הכלכלה? הסמנכ"ל צריך להיות פה. 
<בנימין ירון:> 

זה אני. 
<לאה ורון:>
לא העברתם למשרד את המכתב של המנכ"ל?
<בנימין ירון:>
המכתב של המנכ"ל נשלח אתמול במייל ואני מבין שהתשובה שהתקבלה היא שאני אציג את הדברים פה. 

<לאה ורון:>
אבל למשרד לא העברתם?

<בנימין ירון:>
לא. 

<חן בר יוסף:>
אנחנו קיבלנו את רשימת צבר ההזמנות שלו. 

<בנימין ירון:>
למשרד העברנו שורה של דיווחים קודם. נשלחו מספר דיווחים. 

<חן בר יוסף:>
זה נכון. 

ממה שאנחנו מבינים, אנחנו עם סדר גודל שבין שליש לחצי מהמשאיות במדינת ישראל ממותקנות. להבנתנו, בלי אישור נוסף מביאים את משק הדלק לבעיה. 

לכן אנחנו מבקשים את ההחרגה. לדעתנו, הזמן שהיה אפשר התארגנות. אנחנו רואים שעדיין חלק מחברות הדלק לא מיהרו לחתום. 

עדיין, כיוון שהבעיה הופכת להיות מבעיה שלהם לבעיה של הציבור, אז ברמת האחריות הציבורית נראה לנו לנכון לתת הארכה ולהסביר לכולם שזאת הארכה אחרונה ולחייב אותם לצאת לדרך. 

<איתי עצמון:>
איך אתם יכולים להיות בטוחים שזאת הארכה אחרונה? מהמכתב ששלחה חברת סיגנא הם אומרים שתידרש כשנה להשמת התקנת המערך ו-6 חודשים נוספים להטמעת המערכת במערך הדלק בישראל כדי להגיע לפעולה נאותה ושלמה. 
<לאה ורון:>
הם מדברים על מחצית 2014 ולא מחצית 2013. 
<חן בר יוסף:>
אני מזכיר שיש שני ספקים במשק ושכל אחד יבחר את מי שיוכל לספק לו על-מנת לעמוד במועדים. אני מזכיר שיש גם תועלת ציבורית גדולה מאוד מזה שהמכשירים כבר יותקנו. אם זה יהיה 6 או 9 חודשים, יכול להיות שיש פה מקום לדיון, אבל למרוח את זה עד אין קץ, אין מקום. 

בדיון הקודם אמר מנכ"ל סיגנא שייקח לו 3 חודשים. אני לא רואה שכולם רצו לחתום איתו. זה אומר משהו גם על התהליך שבו החברות נהגו. 

<לאה ורון:>
המנכ"ל של החברה השנייה גם נמצא פה. 
<מיכה אורבך:>
אנחנו לא רואים בעיה, המערכת שלנו עובדת כבר הרבה זמן, חוץ מזמן סביר למתקון מיום ההזמנה עד יום האספקה שזה חודשיים שלושה, זה תהליך רגיל של ייצור המערכת. לנו יש מערכת שכבר עובדת. 
<היו"ר כרמל שאמה-הכהן:>
כלומר, אתם יכולים למתקן את כל המכליות תוך חודשיים שלושה?

<מיכה אורבך:>
בעיקרון כן, מיום ההזמנה עד יום האספקה צריכים חודשיים שלושה. 
<חן בר יוסף:>
גם אם ינחתו עליך 400 מיכליות?

<מיכה אורבך:>
זה נשמע שצריך קצת יותר לכמות כזאת גדולה. בגדול, אלה זמני האספקה של המערכת. 

<חן בר יוסף:>
שאלתי אם הוא יוכל לעמוד בזה כי אנחנו יודעים שיש בעיה במוסכים שמתקינים. ייווצר פה צוואר בקבוק מאוד גדול. לכן אנחנו כן חושבים שצריך חצי שנה ולא חודשיים שלושה.  

<בנימין ירון:>
אני מבקש להתייחס מבחינת חברת סיגנא ולבקש הגנה. אנחנו נכנסנו כספק שני וקיבלנו את האישור רק ביולי 2012. רק אז, מאותו מועד שקיבלנו את האישור, רק אז יכולנו להתארגן לייצור סדרתי. עשינו את כל המאמצים להתארגן לייצור סדרתי שזה אומר, לפתוח קו ייצור, להזמין חלפים בארץ ובחו"ל. רק בסוף אוקטובר יכולנו להתחיל לספק את המערכות הראשונות, שזה זמן בהחלט סביר, מהתחלת ההתארגנות לייצור בחודש יולי. כשהתחלנו לספק את המערכות הראשונות, לכל מערכת חדשה יש את חבלי הלידה שלה. נתקלנו בכל מיני בעיות, חלקן מכאניות, עם התאמה לסוגים שונים של מיכליות, עם התאמה לסוגים שונים של ציוד הטעינה במתקני המילוי. יש מקומות שיש בהם זרועות מילוי מסוג ישן. 
היינו צריכים לעשות את כל ההתאמות האלה. היו לנו בעיות באספקת חלפים, בעיקר חומרי גלם מחוץ לארץ. ספק סיני שהיינו קשורים איתו ברכיב קריטי פשט את הרגל ונאלצנו לפנות לייצור מקומי כחול לבן. כל הדברים האלה קורים במהלך של ייצור מוצר חדש. מתוך הזמנו ל-100 מיכליות שקיבלנו במהלך אותה חצי שנה, הספקנו להתקין 30 מיכליות. אנחנו זקוקים לעוד 6 חודשים להשלים את שאר אותן 100 מיכליות שכבר הזמינו אצלנו. 

מעבר לזה, ואת זה ציין מנכ"ל החברה שלנו בישיבה הקודמת של הוועדה, נדרשת תקופת הטמעה והכנסת המערכות לפעולה. זה שהמערכת מותקנת, זה עדיין לא אומר שהיא פועלת ומתפקדת לפי כל הדרישות שמופיעות בצו.  
<לאה ורון:>
לאחר תקופת ההטמעה מה התפקיד של החברה בשירותים לחותמים? האם יש קשר רציף או רק כאשר מתקלקל חותם? 

<בנימין ירון:>
יש בהחלט קשר רציף מבחינת אספקת שירותי המידע. לפי הוראות הצו, צריך להעביר את המידע למחשב מרכזי ומשם לעקוב. חברות הדלק מתבקשות לשמור 3 שנים את כל אירועי החיתום. את השירותים האלה אנחנו מספקים באופן שוטף במסגרת המעקב אחרי הפעולה של המערכת. בנוסף יש שם שירותי תחזוקה. 
אני רוצה להבהיר שוב את הנושא של תהליך ההטמעה. אחרי שמערכת מורכבת במכלית צריך להגיע למיכלית ולבצע כל מיני הגדרות במחשב ולראות שכל החיישנים אכן מתפקדים והנתונים מגיעים למחשב המרכזי. צריך להדריך את הנהג. לפעמים צריך לצאת איתו לסיבוב נסיעה כדי שיידע איך לעבוד עם המערכת. זה תהליך שלוקח את הזמן שלו.

לכן אנחנו מדברים על 6 חודשים נוספים מעבר לאותם 6 חודשים שדרושים לנו להשלים את ההתקנות לאותו צבר הזמנות שכבר יש לנו. 

<לאה ורון:>
מה העמדה של המשרד?

<חן בר יוסף:>
המשרד הביע את עמדתו בטיוטת הצו. לו יצויר שהדבר הזה הוא עד כדי כך קטלני לאחת החברות ואין עניין בזה, אפשר להאריך את זה בתקופה נוספת. שוב, שנה וחצי נראה לנו יותר מידי. 

לו יצויר שכל המערכות מותקנות ואנחנו בתקופת הטמעה, אז אפשר חלק מהפרמטרים. אבל צריך שהם יגיעו למצב של התקנה. זה רוביקון שצריך לחצות אותו. 
<בנימין ירון:>
אני גם רוצה להוסיף שבצו המקורי יש סעיף 8 שממנו אפשר להבין את כוונת המחוקק המקורית, שתהיה תקופת מעבר של 6 חודשים, שבה ניתן יהיה להפעיל במקביל מערכות אלקטרוניות וחותמים מכאניים שקיימים.  להבנתי, הכוונה היתה לאותה תקופת הטמעה של הכנסת המערכות לפעולה ממשית מעבר להתקנה שלהם. זה מופיע בסעיף 8 בסוף הצו המקורי.
<לאה ורון:>
אתה מדבר על החותם המכאני? 

<בנימין ירון:>
כן. מדובר שם על תקופת הפעלה במקביל, שזאת תקופה שאנחנו רואים אותה כתקופת הרצה, כתקופת הטמעה, אותה תקופה של 6 חודשים שאני מדבר עליה.  

<היו"ר כרמל שאמה-הכהן:>
מה הנכונות להתגמש? 

<חן בר יוסף:>
שנה, לא מעבר. 

<היו"ר כרמל שאמה-הכהן:>
עוד הערות? 


נא להקריא את הצו. 

<נחום יהושע:>
"צו הפעלת רכב (מנועים ודלק)(ניפוק דלק במכלית) (תיקון), התשע"ג-2012
בתוקף סמכותי לפי סעיפים 2, 3 ו-4 לחוק הפעלת רכב (מנועים ודלק), התשכ"א-1961 (להלן – החוק), בהתייעצות עם ש התחבורה והבטיחות בדרכים ובאישור ועדת הכלכלה של הכנסת לפי סעיף 21א(א) לחוק יסוד: הכנסת, וסעיף 2(ב) לחוק העונשין התשל"ז-1977, אני מצווה לאמור:
תיקון סעיף 8

1. בסעיף 8 לצו הפעלת רכב (מנועים ודלק( (ניפוק דלק במכליות), התשס"ז-2007, בסופו יבוא:

"(ד) על אף האמור בתקנת משנה (ג), בתקופה שעד יום כ"ג בתמוז התשע"ג (1 ביולי 2013)" - - - 

<חן בר יוסף:>
את זה נתקן  ל-1.1.2014. 

<נחום יהושע:>
· - " יכול שבמקום חותם ומערכת בקרה, כהגדרתם בחלקים 1 ו-2 לתוספת, ייחתם כל תא מכלית בחותם מכני, ויחולו הוראות הצו בשינויים המחויבים". 

<היו"ר כרמל שאמה-הכהן:>
 הערות היועץ המשפטי, בבקשה. 
<איתי עצמון:>
בסעיף קטן ג', בסעיף 8, יש הגדרה של חותם מכני. בסיפה כתוב: "לעניין זה חותם מכני, אביזר נעילה הנושא מספר מזהה ואינו ניתן לפתיחה אלא בפגימתו". 
לא הפניתם להגדרה. צריך לעשות את הקישור לסעיף קטן ג'. צריך להוסיף: "ייחתם כל תא מכלית בחותם מכני כהגדרתו בסעיף קטן ג'.  

<היו"ר כרמל שאמה-הכהן:>
למישהו יש הערות? 
הצבעה

בעד –  רוב

נגד – אין

נמנעים – אין

<היו"ר כרמל שאמה-הכהן:>
הצו מאושר עם השינויים, תודה רבה. 

הישיבה נעולה. 

<הישיבה ננעלה בשעה 13:50.>
